Makhura bedank; Lesufi dalk gou premierDavid Makhura het Dinsdag as premier van Gauteng bedank. (Foto: GCIS) Panyaza Lesufi, LUR vir onderwys in Gauteng, kan dalk binnekort dié provinsie se nuwe premier wees nadat David Makhura Dinsdag bedank het. Makhura was meer as agt jaar premier van Gauteng. Hy het Dinsdag in ŉ verklaring aangekondig dat hy sy bedankingsbrief by Ntombi Mekgwe, speaker van die provinsiale wetgewer, ingedien het. Maroela Media het vroeër berig dat Lesufi einde Junie tot voorsitter van die ANC in Gauteng verkies is, en Makhura moontlik as premier sal vervang. Makhura se bedanking tree Donderdag in werking. Daar is ’n moontlikheid dat Panyaza Lesufi die leisels as premier van Gauteng kan oorneem. (Foto: Jairus Mmutle/GCIS “Ek het die mense van Gauteng met nederigheid en die uiterste toewyding en integriteit in my agt jaar lange ampstermyn gedien,” het Makhura in sy verklaring gesê. “By die ANC se 14de provinsiale konferensie het ek die aflosstokkie aan die nuutverkose leierskap onder leiding van kameraad Panyaza Lesufi oorhandig.” Makhura sê hy het deeglik met die leierskap van die ANC beraadslaag oor wanneer die beste tyd sal wees om uit te tree om ŉ gladde oorgang te verseker wat in die beste belang van Gauteng en sy inwoners sal wees. Die ANC in Gauteng het in ŉ kort kennisgewing gesê die party neem kennis van “mediaberigte oor Makhura se bedanking”, en dat hulle ŉ spesiale vergadering met die provinsiale uitvoerende komitee belê het om die saak te bespreek.